Kanker steeds hoofrede vir kindersterftesFoto ter illustrasie (Foto: Pixabay) In September word kinderkanker wêreldwyd in die kollig geplaas met die doel om hoop te skep vir pasiënte en geliefdes wat hierdeur geraak word. Hoewel daar medies vooruitgang in pediatriese onkologie gemaak word, bly kanker steeds die grootste oorsaak van kindersterftes. Choc, die kinderkankerstigting van Suid-Afrika, sê dit is belangrik dat kinders vroegtydig gediagnoseer word vir doeltreffende behandeling in die vroeë stadiums van die siekte. Vroeë diagnose sal tot gunstige uitkomste lei en ook ŉ beter kans op oorlewing. Baie kinders in laeinkomste- en middelinkomstelande het beperkte toegang tot hospitale, wat op hul beurt nie noodsaaklike diagnostiese toetse het nie, ŉ tekort aan verpleegpersoneel en chirurgiese personeel ondervind, onvoldoende en wisselvallige voorraad van basiese farmaseutiese en chemoterapeutiese middels, en ŉ gebrek aan radioterapie-, chirurgiese en intensiewesorgfasiliteite. Volgens Choc is dit slegs enkele van die faktore wat bydra tot die feit dat pasiënte met gevorderde siektes swakker uitkomste ervaar. “SARS-CoV-2 plaas verder druk op die reeds brose gesondheidsorgstelsels in Afrika. Baie versorgers is werkloos weens die nasionale afsondering, daar is onvoldoende vervoerstelsels, en versorgers is bang om gesondheidsorg te soek uit vrees dat hulle die virus gaan opdoen. Ons kan nog in die toekoms dus verdere vertragings in die diagnose van kinderkanker ondervind,” het Choc in ŉ verklaring gesê. Die organisasie onderneem om te verseker dat kinders met kanker nie verdere vertragings ondervind in die diagnose en behandeling van kanker tydens die wêreldwye Covid-19-pandemie nie. “Ons moedig die gemeenskap aan om in September ŉ stem van hoop te wees en saam met gesondheidswerkers, niewinsgewende organisasie en die departement van gesondheid te werk om die Siluan-waarskuwingstekens vir vroeë kankerdiagnose te versprei,” het die organisasie verder gemaan. Choc is ŉ internasionaal geregistreerde, niewinsgewende organisasie wat fokus op ondersteuning van kinders, en hul families, wat ŉ stryd voer teen kanker of ander lewensbedreigende, bloedverwante siektes. Choc bied op 30 September ŉ gratis aanlyn webinaar aan oor vroeë diagnose van kinderkankers. Die webinaar word van 15:00 tot 16:30 op Zoom aangebied. Klik hier om vir die geleentheid te registreer.